《明月篇》
明代·欧必元

长安月，秋来皎皎白如雪。乍城乍见隐清辉，高阁曾看几圆缺。

乍城高阁倚云霄，万户千门杂管箫。铜龙夜听三更漏，金阙光悬七夕桥。

百子池边凝夜霰，双凤楼中澄素练。秦王小筑合欢宫，汉主恩深昭阳殿。

延年女弟入清凉，侍女宵焚百和香。宠夺汉宫三十六，庭燎无复昔时光。

大道青楼临岸柳，青骢白马章台走。挟弹争趋北杜鹰，高歌宁恨东门狗。

罗衣席地醉氍毹，不惜家藏万斛珠。当场欲买千金笑，得意常倾一石馀。

征夫自戍交河北，雁书断绝无消息。边上塞云长惨淡，闺中秋月寡颜色。

楼头小妇怨箜篌，银丝閒搀玉搔头。不向绮筵送歌舞，偏从蓬户照离愁。

绮筵蓬户无常在，惆怅桑田与沧海。悲欢共斗六千场，圆缺空环一百载。

百年对此叹蹉跎，乌鹊南飞可奈何。江头商妇移船待，湖上佳人挟瑟过。

此时音管徒聒耳，伤心倏忽韶华里。谁家能驻西江月，谁家能揠东流水。

风光不惜伫幽人，岁岁年年对玉轮。花开但约同心赏，醉态从教俗客嗔。

夏去秋来有代谢，繁华应见如飙尘。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。